ՀՊՃՀ Մեքենաշինության դեպարտամենտ

ՀՊՃՀ-ի Մեքենաշինության ֆակուլտետը հիմնադրվել է 1944 թ.-ին որպես մեխանիկական ֆակուլտետ, որը 1961 թ. վերանվանվեց մեխանիկա-մեքենաշինական։ Ֆակուլտետն ունի 3 ամբիոն՝ մեքենաշինական արտադրության տեխնոլոգիաներ և սարքավորումներ, մեքենաշինության ավտոմատացման և համալիր մեքենայացման, մեքենաշինական արտադրության էկոնոմիկայի, կազմակերպման և կառավարման, որտեղ դասավանդում են 9 պրոֆեսոր, 20 դոցենտ, 16 ավագ դասախոս և ասիստենտ։

 Ընդհանուր տեղեկատվություն 
Գործունեության տարիների ընթացքում ֆակուլտետը ղեկավարել են՝
Ռուբեն Ախշարումովը (1944-46, 1955-1959),
Արտեմ Գազարովը (1946-1955),
Կարլեն Սարգսյանը (1959-1960),
Ռաֆայել Սաղաթելյանը (1960-1988),
Ռազմիկ Ջավախյանը (1988-1995),
Մինաս Ֆահրադյանը (1995-2001),
Ռուբեն Շատվորյանը (2001-2006),
2006 թ.-ից ֆակուլտետի դեկանն է դոցենտ Արմեն Արշակյանը։

Ֆակուլտետի 45 դասախոսներից 32-ը (71%) ունեն գիտական աստիճաններ։ Ֆակուլտետում կրթական 4 ծրագրերի 4 մասնագիտությունների գծով սովորում են 535 ուսանող, 60 մագիստրանտ, 10 ասպիրանտ։
Ֆակուլտետի գիտահետազոտական աշխատանքների հիմնական ուղղություններն են՝ տաշեղագոյացման, էլեկտրաէրոզիոն, գերձայնային և այլ եղանակներով նյութերի մշակման արդյունավետ տեխնոլոգիական գործընթացներ, մետաղների և քարերի մշակման բարձր արտադրողական սարքավորումներ և գործիքներ, տեխնոլոգիական գործընթացների ավտոմատացում, ռոբոտատեխնիկական համակարգերի հետազոտում և ստեղծում, մեքենաշինական ձեռնարկությունների գործարար և ռազմավարական պլանավորում, նորամուծությունների և ֆունկցիոնալ կառավարման արդյունավետ համակարգի հետազոտում և ստեղծում։

 Արտաքին հղումներ 
Հայաստանի պետական ճարտարագիտական համալսարանի կայք էջը 

Կատեգորիա:ՀՊՃՀ ֆակուլտետներ